钦定古今图书集成/明伦汇编/闺媛典/第098卷 > 皇清四 > 王启干妻何氏
## 钦定古今图书集成/明伦汇编/闺媛典/第098卷 > 皇清四 > 王启干妻何氏

按《衡州府志》：“何氏，衡阳儒生王启干妻。性温庄，寡言笑，事夫相敬如宾。明末，军士所在焚掠，何每患之。一日，为夫缉履，涕涓涓下不禁。夫诘之，何曰：‘世乱方炽，常虑无死所，恐不久为君缝缉矣’。及丁亥春，何果为溃卒所获，将迫之，何度不免，掇磁盂碎之，以其锋截喉而死。启干亦以愤悼寻没。”